**Spoštovani člani PD Brežice**

Zbora članov, ki je bil predviden za zadnji petek v januarju, zaradi epidemije nismo mogli izpeljati. Ker je veliko vprašanje, kdaj bi ga lahko sklicali na običajen način, če sploh pred koncem marca, bomo to letos opravili nekoliko drugače – brez zbiranja, individualno oziroma družinsko. Ob upoštevanju vseh predpisov, ki veljajo.

Na Upravnem odboru PD Brežice smo se dogovorili, da bo letošnje glasovanje o društvenih zadevah potekalo na naslednji način:

* **V soboto, 20. 2. 2020 bo glasovanje pri bivaku na Cirniku**. Gradivo je v prilogi tega dopisa. Če bo ta dan vreme slabo, bo glasovanje teden kasneje, torej 27. 2. 2020.
* Če glasovanja ne bo 20. 2. vas bomo o tem obvestili na enak način, kot ste prejeli to vabilo (po e-pošti in na spletni strani društva).
* Ker je zaradi možnosti prenosa okužbe prepovedano zbiranje ljudi, bo glasovanje potekalo od 10.00 do 12.00. V tem času **se bo vsak član društva zase ali z družino** povzpel na Cirnik.
* Izhodiščno točko za vzpon na Cirnik si izbere vsak sam. Enako tudi čas, ko bo z vzponom pričel. Pomembno je le, da gre vsak preko sedla med Velikim in Malim Cirnikom in da **prispe na vrh enkrat med 10.00 in 12.00**. Tisti, ki težje hodite, se lahko do sedla tudi pripeljete. Od tu pa je le še malo do vrha, kjer vas bo čakala glasovalna škatla.
* Vsak, ki bo prispel na vrh v času med 10.00 in 12.00 se šteje, da se je zbora članov udeležil. Število članov, ki se boste ta dan povzpeli na vrh, bo spremljala verifikacijska komisija, ki bo pričela z delom ob 9.45 na vrhu Cirnika. Skladno s pravili PD Brežice je zbor članov sklepčen, če se ga udeleži vsaj tretjina članov, po petnajstih (15) minutah pa je dovolj dejansko število udeležencev.
* Na sedlu vas bosta čakala člana Upravnega odbora, pri katerih boste dobili glasovni listič in malico (ta bo za vsakega udeleženca ustrezno zapakirana že v kuhinji, kjer jo bodo pripravili). Za pijačo poskrbi vsak sam. Na tej točki boste lahko poravnali tudi članarino za 2021, v kolikor je še niste plačali. Tisti, ki še niste dobili jubilejnih Utrinkov, jih boste tudi dobili tu. Uporaba osebne varovalne opreme, ohranjanje varnostne razdalje ter razkuževanje rok bo tu obvezno. **OBVEZNO IMATE S SABO PISALO**.
* Na vrhu Cirnika vas bo pričakalo delovno predsedstvo z glasovno skrinjico. Tu boste oddali glasovalni list in si oddahnili, vendar največ 10 minut. Nato boste odšli nazaj proti svojemu izhodišču vzpona. Pri srečevanju z drugimi skrbite za upoštevanje varnostnih ukrepov za preprečevanje okužbe.
* V jubilejnem letu delovanja PD Brežice se bomo najzaslužnejšim posameznikom zahvalili za njihov prispevek. Na vrhu Cirnika bo zato predstavnik komisija za priznanja PD Brežice poskrbel, da boste priznanje dobili. Enako velja tudi za nagrajence, ki ste za svoje dolgoletno prizadevno delo dobili priznanja PZS.
* Na Cirniku torej ni predvideno in dovoljeno druženje ali zbiranje v skupinah.

**TISTI, KI SE BOSTE V SOBOTO, 20. 2. PODALI NA CIRNIK TO SPOROČITE** na info@pdbrezice.si. V primeru kakršnekoli spremembe, bo obvestilo objavljeno na spletni strani društva, prejeli pa ga boste tudi po e-pošti.

 Anica Hribar, predsednica PD Brežice